b'\n_START_ARTICLE_\nEuroopan unionin ymp\xc3\xa4rist\xc3\xb6politiikka\n_START_SECTION_\nIlmastonmuutos\n_START_PARAGRAPH_\nEU pit\xc3\xa4\xc3\xa4 ilmastonmuutosta yhten\xc3\xa4 suurimmista haasteistaan. EU otti ensimm\xc3\xa4isen\xc3\xa4 k\xc3\xa4ytt\xc3\xb6\xc3\xb6n p\xc3\xa4\xc3\xa4st\xc3\xb6kauppaj\xc3\xa4rjestelm\xc3\xa4n ilmastonmuutoksen torjumiseksi. Vuonna 2008 Euroopan komissio esitti energia- ja ilmastonmuutospaketin, jossa luonnosteltiin p\xc3\xa4\xc3\xa4st\xc3\xb6kaupan kehitt\xc3\xa4mist\xc3\xa4 ja kullekin j\xc3\xa4senmaalle asetettiin uusiutuvien energial\xc3\xa4hteiden k\xc3\xa4ytt\xc3\xb6\xc3\xa4 koskevat tavoitteet. Suunnitelmassa asetettiin tavoitteiksi 20\xc2\xa0% parannus energiatehokkuuteen, 20\xc2\xa0% osuus uusiutuville energial\xc3\xa4hteille EU:n energiankulutuksesta ja 20\xc2\xa0% v\xc3\xa4hennys kasvihuonekaasujen p\xc3\xa4\xc3\xa4st\xc3\xb6ihin.\n_START_SECTION_\nMets\xc3\xa4t\n_START_PARAGRAPH_\nNoin 20\xc2\xa0% EU:n tuontipuusta oli laittomista hakkuista vuonna 2009. Laittomat hakkuut ovat merkitt\xc3\xa4v\xc3\xa4 syy mets\xc3\xa4katoon. Laittomasti hakatun puun myyntikielto tulee voimaan EU:ssa vuoden 2012 lopulla. Suomessa Mets\xc3\xa4teollisuus ry vastusti myyntikieltoa vuonna 2010.'